Programul Naţional de Reformă (PNR) 2024, aprobat recent de Guvern, oferă o imagine de ansamblu asupra domeniilor urmărite de România în cadrul Semestrului European.
Programul Naţional de Reformă 2024 a fost aprobat recent de Guvern
PNR 2024 este utilizat în următoarele scopuri:
- pentru a prezenta progresele din cadrul PNRR, pe baza rapoartelor bianuale;
- pentru a reflecta măsurile întreprinse în afara cadrului PNRR prin intermediul altor instrumente pe care România le are la dispoziţie.
Măsurile şi direcţiile de acţiune propuse în cadrul PNR 2024 urmăresc priorităţile-cheie cuprinse în Analiza Anuală pentru 2024 privind Creşterea Durabilă propusă de Comisie şi andosată de liderii europeni.
Sunt abordate și aspecte privind dubla tranziţie, respectiv ecologică şi digitală, dimensiunea socială a politicilor, precum şi Obiectivele de Dezvoltare Durabilă ale ONU (ODD), conform unui comunicat.
Printre măsurile menționate în document se află și următoarele:
- consolidarea fiscal-bugetară;
- susţinerea mediului de afaceri prin programe precum schema de ajutor de stat IMM Invest Plus;
- măsuri care să uşureze povara fiscală;
- gestionarea eficientă a investiţiilor publice;
- o promovare mai activă a parteneriatelor public-private.
O altă direcţie de acţiune este îmbunătăţirea colectării taxelor şi impozitelor, prin continuarea procesului de reformă şi modernizare a administraţiei fiscale.
Dezvoltarea infrastructurii de transport rămâne o prioritate a Guvernului
Potrivit sursei menționate, dezvoltarea infrastructurii de transport rămâne o prioritate a Guvernului. Investiţiile sunt orientate către dezvoltarea unei infrastructuri moderne, sigure şi durabile, priorităţile fiind stabilite prin Masterplanul general de transport al României.
Semestrul European, procesul anual de coordonare a politicilor economice şi sociale la nivelul UE, se desfăşoară în continuare în complementaritate cu implementarea Mecanismului de Redresare şi Rezilienţă (MRR) şi, implicit, a Planurilor Naţionale de Redresare şi Rezilienţă.
Programul Naţional de Reformă 2024 al României a fost elaborat de către Ministerul Afacerilor Externe, în calitatea sa de coordonator naţional al Semestrului European, în colaborare cu Ministerul Investiţiilor şi Proiectelor Europene, care urmăreşte punerea în practică a PNRR.
Forma integrată a PNR 2024 a fost elaborată pe baza contribuţiilor primite de la autorităţile publice de la nivel central cu responsabilităţi în domeniile vizate de Semestrul European şi pe baza orientărilor transmise de Comisia Europeană în decembrie 2023, fiind structurat conform celor şase piloni ai domeniului de aplicare a Mecanismului de Redresare şi Rezilienţă.
Guvernul a adoptat măsuri pentru finalizarea finanţării unor proiecte susţinute din fonduri externe
În altă ordine de idei, Executivul a adoptat în aceeași zi și o ordonanţă de urgenţă care prevede o serie de măsuri necesare pentru finalizarea, în bune condiţii, a finanţării unor proiecte susţinute din fonduri externe nerambursabile şi a ordonatorilor de credite.
Conform actului normativ, ordonatorii principali de credite vor disponibiliza la Fondul de rezervă bugetară la dispoziţia Guvernului, în termen de o zi de la solicitarea Ministerului Finanţelor, credite de angajament şi credite bugetare reţinute în proporţie de 10%, conform Legii 500/2002 privind finanţele publice locale.
Se creează și cadrul legal ca din fondurile prevăzute la titlurile aferente proiectelor cu finanţare externă să poată fi cedate la Fondul de rezervă bugetară la dispoziţia Guvernului economiile înregistrate în cursul exerciţiului bugetar, mai arată comunicatul de presă al Executivului.